ไฟแนนซ์ทูเดย์
เล่นกันแรงสุดตอนนี้ต้องเป็นธนาคารออมสิน ชะหนอยแน่ะ! มีมือดีออกใบปลิวปล่อยข่าวว่ามีรองผู้อำนวยการออมสิน
13 ก.ค. 2555

‘จงเดินไปหาภูเขา อย่าให้ภูเขาเดินมาหาเรา’
...เล่นกันแรงสุดตอนนี้ต้องเป็นธนาคารออมสิน ชะหนอยแน่ะ! มีมือดีออกใบปลิวปล่อยข่าวว่ามีรองผู้อำนวยการออมสินคนหนึ่งที่ดูแลด้านการลงทุนของธนาคารนำเงินกว่า 1,200 ล้านบาท ไปลงทุนในกองทุนรวมอสังหาริมทรัพย์ศาลา @ สาธร และกองทุนรวมอสังหาริมทรัพย์พร็อพเพอร์ตี้ เพอร์เฟค เมื่อปี 2550 แต่กลับขาดทุนเละเทะกว่า 800 ล้านบาท ส่งผลให้ปัจจุบันมูลค่าการลงทุนของธนาคารออมสินเหลือเพียง 400 ล้านบาทเท่านั้น
ที่สำมะคัญดั๊นไปเปิดเผยว่า ภรรยามีการเช่าพื้นที่เปิดร้านสปาภายใต้ชื่อ Senses Spa ซะล่วย ต้นกล้าสืบไปสืบมาจากคณะกรรมการได้ความว่า ใบปลิวที่ร้องเรียนไปยังกระทรวงการคลังนั้น ผู้ร้องเรียนเป็นเด็กไม่บรรลุนิติภาวะกะคนแก่อายุ 70 ปี ที่มีมือดีสร้างเรื่องขึ้นมาเพื่อสกัดกั้นรองผู้อำนวยการที่จะสมัครชิงเก้าอี้ผู้อำนวยการเท่านั้นเอง เล่นกันแรงแบบนี้มันน่าป๊าดสักฉาดจริงๆ ครับทั่น
...เรื่องตลาดรถเกรย์มาเก็ตและรถจดแจ้งประกอบยังคุกรุ่น สมชาย พูลสวัสดิ์ อธิบดีกรมศุลกากร ประชุมหารือกับ พ.ต.อ.ดุษฎี อารยวุฒิ เลขาธิการคณะกรรมการป้องกันและปราบปรามการทุจริตในภาครัฐ (ป.ป.ท.) เพื่อหาแนวทางป้องกันขบวนการนำเข้ารถยนต์จากต่างประเทศโดยสำแดงราคาต้นทุนต่ำเพื่อเสียภาษีต่ำกว่าความเป็นจริงหลายรอบ
ปรากฏว่า มีข้อตกลงหลักๆ 
1.ให้กรมศุลกากรกำหนดราคานำเข้ารถที่มาจากต่างประเทศ เพื่อคำนวณจัดเก็บภาษีให้เป็นมาตรฐานเดียวกัน หรือกำหนดราคานำเข้าที่มีการอ้างอิงจากราคาขอคืนภาษีรถนำเข้า
2.หากเสียภาษีต่ำกว่าจริง กรมศุลกากรสามารถตามเก็บภาษีเพิ่มเติมย้อนหลังได้ 
3.เรื่องเจ้าหน้าที่ให้กรมศุลกากรตรวจสอบการปฏิบัติหน้าที่ตรวจปล่อยรถ 108 รายที่เอี่ยวกับการคำนวณภาษีนำเข้ารถนั้น ป.ป.ท.จะสอบสวนต่อ ส่วนศุลกากรไปตามเรียกคืนภาษี หากเรียกเก็บไม่ได้ก็ให้ฟ้องแพ่งเจ้าหน้าที่